VCOM บวก 9% สูงสุดในรอบ 2 เดือน คาดเก็งกำไรแผนธุรกิจ Q2/61 โตเด่นตามแผน
VCOM บวก 9% สูงสุดในรอบ 2 เดือน คาดเก็งกำไรแผนธุรกิจ Q2/61 โตเด่นตามแผน โดย ณ เวลา 11.36 น. อยู่ที่ระดับ 3.74 บาท บวก 0.30 บาท หรือ 8.72% ด้วยมูลค่าซื้อขาย 28.56 ล้านบาท
25 มิ.ย. 2561

ผู้สื่อข่าวรายงานว่า บริษัท วินท์คอม เทคโนโลยี จำกัด (มหาชน) หรือ VCOM ณ เวลา 11.36 น. อยู่ที่ระดับ 3.74 บาท บวก 0.30 บาท หรือ 8.72% ด้วยมูลค่าซื้อขาย 28.56 ล้านบาท ราคาหุ้นวิ่งแรงในรอบกว่า 2 เดือน โดยนับตั้งแต่หุ้นขึ้นไปทดสอบระดับระดับ 3.84 บาท เมื่อวันที่ 2 เม.ย.61

อนึ่งก่อนหน้านี้ นางทรงศรี ศรีรุ่งเรืองจิต กรรมการผู้จัดการ เปิดเผยว่า แนวโน้มธุรกิจในช่วงไตรมาส 2/61 ยังคงมีอัตราการเติบโตเป็นไปตามแผนที่วางไว้ โดยในช่วงครึ่งแรกปีนี้บริษัทได้งานระบบสารสนเทศในประเทศหลายโครงการ รวมถึงยังได้งานของกระทรวงเศรษฐกิจและการเงิน ประเทศกัมพูชา คิดเป็นมูลค่ารวมเกือบ 500 ล้านบาท ซึ่งจะทยอยรับรู้รายได้ตั้งแต่ช่วงไตรมาส 2/61 เป็นต้นไป
งานในประเทศที่ได้รับล่าสุด เป็นงานจากกรมที่ดิน เพื่อเข้าไปพัฒนาระบบสารสนเทศที่ดิน (ระยะที่ 2) ในการพัฒนาฐานข้อมูลขนาดใหญ่ที่มีภาพรวมการถือครองที่ดินทั่วประเทศที่เป็นศูนย์กลาง และขยายศูนย์สารสนเทศที่ดิน เพื่อใช้ในการจดทะเบียนและดำเนินการรังวัดและทำแผนที่แบบอัตโนมัติครอบคลุม และเพิ่มประสิทธิภาพการบริหารจัดการด้านที่ดินแบบ Online ในสำนักงานที่ดินทั่วประเทศ จำนวน 459 สำนักงาน ซึ่งการโครงการดังกล่าวเป็นการร่วมกับพันธมิตร โดยเลือกใช้ Solution ครบวงจรของ Oracle
ขณะเดียวกันบริษัทยังได้รับงานในการเข้าไปพัฒนาระบบสารสนเทศ เพื่อนำไปใช้ในการตรวจสอบและเฝ้าระวังการสื่อสารภายในองค์กรทางด้านความปลอดภัยและการใช้งาน ธนาคารทหารไทย (TMB) ในอายุสัญญาต่อเนื่อง 3 ปี โดยโครงการดังกล่าวได้เลือกใช้ผลิตภัณฑ์ Splunk ที่บริษัทเป็นตัวแทนจำหน่าย
นอกจากนี้ ยังได้เข้าไปพัฒนาระบบสารสนเทศสู่องค์กรอัจริยะ (AGIS consortium  (Avitech, GDL, infopro, สิรินทิพย์)) ของมหาวิทยาลัยรังสิต เพื่อเพิ่มประสิทธิภาพการดำเนินงานและการให้บริการลดเวลา รวมถึงต้นทุนในการดำเนินงานด้วยการปรับเปลี่ยนรูปแบบการทำงานของบุคลากร การให้บริการนักศึกษาให้สามารถนำเทคโนโลยีดิจิทัลมาประยุคต์ใช้กับกระบวนการปฎิบัติงานเพื่อขับเคลื่อนมหาลัยรังสิต
บล.โกลเบล็ก ระบุว่า  VCOM  คำแนะนำซื้อเก็งกำไร ราคาปิด : 3.66,แนวรับ : 3.60,แนวต้าน : 3.76,Cut loss : 3.56
ราคาหุ้นทะยานขึ้นหนีเส้น EMA 10 วันด้วย volume สนับสนุน  กราฟฟอร์มตัวเป็นรูป inverted head &amp; shoulder  เครื่องมือ MACD กับ RSI ชี้ขึ้นเป็นสัญญาณบวก  จึงมีโอกาสที่ราคาจะปรับตัวขึ้นต่อ
ธุรกิจ :  ตัวแทนจำหน่ายผลิตภัณฑ์ระบบเทคโนโลยีสารสนเทศ
 